Die nasionale vlag van Siprus is op 16 Augustus 1960 amptelik in gebruik geneem. Die vlag vertoon ’n enkele wit baan met die buitelyn van Siprus in goud op die baan gesentreer en twee groen olyftakkies onder die buitelyn. Die wit baan van die vlag stel vrede voor net soos die twee groen olyftakkies die vreedsame naasbestaan van die Griekse en Turkse Sipriote simboliseer. Die kleur van die buitelyn van Siprus herinner aan die betekenis van die naam “Siprus”, te wete die kopereiland. Die kaart van die eiland beslaan 44% van die oppervlak. In die oorspronklike weergawe wat in Augustus 1960 aanvaar is, is Pantone 144-C vir die koper-/goudkleur gebruik en Pantone 336-C vir die groen olyftakkies. Die hoogte-breedteverhouding was 3:5. Die vlae wat in Grieks-Siprus aangetref is, het verskil van hierdie voorskrifte. Die Grieks-Sipriotiese regering het in Oktober 2005 begin met maatreëls wat moet sorg dat slegs vlae wat aan die juiste spesifikasies voldoen, vervaardig word. In 2006 is nuwe riglyne opgestel en is die kleure en die ontwerp (van die olyftakkies) effens aangepas. Vir die koper-/goudkleur sou voortaan Pantone 1385 gebruik word en vir die groen van die olyftakkies Pantone 574.